Komisijos siūlomas tekstas Pakeitimas

a. „Bendroji informacija“

1. Šio priedo tikslas – nustatyti ir apskaičiuoti kiekvienos 2 straipsnio 2 dalyje apibrėžtos pagrindinės platformos paslaugos galutinius naudotojus ir verslo klientus 3 straipsnio 2 dalies b punkto tikslais. Jame pateikiama informacija, leidžianti įmonei įvertinti, ar jos pagrindinės platformos paslaugos siekia 3 straipsnio 2 dalies b punkte nustatytas kiekybines ribas ir todėl galėtų būti daroma prielaida, kad jos atitinka 3 straipsnio 1 dalies b punkto reikalavimą. Todėl jis taip pat bus aktualus atliekant bet kokį platesnį vertinimą pagal 3 straipsnio 6 dalį. Įmonė yra atsakinga už tai, kad apytikslis apskaičiavimas būtų kuo tikslesnis, laikantis šiame priede nustatytų bendrųjų principų ir konkrečios metodikos. Nė viena šio priedo nuostata netrukdo Komisijai reikalauti, kad pagrindines platformos paslaugas teikianti įmonė pateiktų visą informaciją, būtiną galutiniams naudotojams ir verslo klientams nustatyti ir apskaičiuoti. Tai darydama Komisija privalo laikytis atitinkamose šio reglamento nuostatose nustatytų terminų. Nė viena šio priedo nuostata neturėtų būti teisinis pagrindas naudotojams sekti. Be to, šiame priede pateikiama metodika nedaromas poveikis jokioms šiame reglamente nustatytoms pareigoms, visų pirma įskaitant pareigas, nustatytas 3 straipsnio 3 ir 6 dalyse ir 11 straipsnio 1 dalyje. Visų pirma tai, kad reikalaujama laikytis 11 straipsnio 1 dalies, taip pat reiškia galutinių naudotojų ir verslo klientų nustatymą ir apskaičiavimą remiantis tiksliu apskaičiavimu arba tiksliausiu įmanomu apytiksliu apskaičiavimu, atsižvelgiant į faktinius identifikavimo ir apskaičiavimo pajėgumus, kuriuos atitinkamu momentu turi pagrindines platformos paslaugas teikianti įmonė. Šie parametrai arba tiksliausias įmanomas apytikslis apskaičiavimas turi atitikti ir apimti pagal 13 straipsnį praneštą informaciją.

2. 2 straipsnio 16 ir 17 dalyse nustatytos terminų „galutinis naudotojas“ ir „verslo klientas“ apibrėžtys, kurios yra taikomos visoms pagrindinėms platformos paslaugoms.

3. Siekiant nustatyti ir apskaičiuoti galutinių naudotojų ir verslo klientų skaičių, šiame priede vartojama sąvoka „individualūs naudotojai“. Sąvoka „individualūs naudotojai“ apima galutinius naudotojus ir verslo klientus, skaičiuojant atitinkamos pagrindinės platformos paslaugos atžvilgiu tik vieną kartą per nustatytą laikotarpį (t. y. galutinių naudotojų atveju – kartą per mėnesį, o verslo klientų atveju – kartą per metus), neatsižvelgiant į tai, kiek kartų tuo laikotarpiu jie naudojosi atitinkama pagrindine platformos paslauga. Tai nedaro poveikio faktui, kad tas pats fizinis ar juridinis asmuo tuo pačiu metu gali būti galutinis naudotojas arba verslo klientas įvairių pagrindinių platformos paslaugų atžvilgiu.

b. „galutiniai naudotojai“

4. „Individualių naudotojų“ skaičius, kiek tai susiję su galutiniais naudotojais: individualūs naudotojai nustatomi pagal tiksliausią apskaičiavimo metodą, praneštą bet kurias pagrindines platformos paslaugas teikiančios įmonės, konkrečiai:

a. laikoma, kad duomenų apie naudojimąsi pagrindinėmis platformos paslaugomis rinkimas aplinkose, kuriose yra registruojamasi arba prisijungiama, prima facie keltų mažiausią dubliavimosi riziką, pavyzdžiui, kiek tai susiję su naudotojų elgesiu visuose įrenginiuose ar platformose. Taigi, įmonė pateikia agreguotus nuasmenintus duomenis apie kiekvienos atitinkamos pagrindinės platformos paslaugos individualių naudotojų skaičių, surinktus aplinkose, kuriose registruojamasi arba prisijungiama, jei tokių duomenų yra. b. Pagrindinių platformos paslaugų, kuriomis galutiniai naudotojai (taip pat) naudojasi ne tose aplinkose, kuriose yra registruojamasi arba prisijungiama, atveju įmonė papildomai pateikia agreguotus nuasmenintus duomenis apie atitinkamos pagrindinės platformos paslaugos individualių galutinių naudotojų skaičių, apskaičiuotą remiantis alternatyviu apskaičiavimo metodu, apimančiu ir galutinius naudotojus, esančius ne tose aplinkose, kuriose yra registruojamasi arba prisijungiama, pavyzdžiui, IP adresus, slapukų identifikatorius ar kitus identifikatorius, pvz., radijo dažnio atpažinimo žymenis, jei tie adresai arba identifikatoriai (iš tiesų) būtini teikiant šias pagrindines platformos paslaugas.

5. 3 straipsnio 2 dalyje taip pat reikalaujama, kad aktyvių galutinių naudotojų skaičius per mėnesį būtų apskaičiuojamas remiantis vidutiniu galutinių naudotojų skaičiumi bent 6 mėnesių laikotarpiu paskutiniais finansiniais metais. Pagrindinę (-es) platformos paslaugą (-as) teikianti įmonė atitinkamais metais gali neįtraukti išimtinių verčių. Išimtinės vertės iš esmės reiškia vertes, kurios yra už įprastų verčių ribų, pvz., pardavimų pikas, kuris buvo užfiksuotas tik vieną mėnesį atitinkamais metais, bet neapima reguliarių ir prognozuojamų metinių pardavimų.

c. „verslo klientai“

6. Individualių naudotojų skaičius, kiek tai susiję su verslo klientais: individualūs naudotojai nustatomi, kai taikytina, paskyros lygmeniu, laikant, kad kiekviena atskira verslo paskyra, susieta su įmonės teikiamos pagrindinės platformos paslaugos naudojimu, sudaro vieną tos atitinkamos pagrindinės platformos paslaugos individualų verslo klientą. Jei sąvoka „verslo paskyra“ netaikoma konkrečiai pagrindinei platformos paslaugai, atitinkama pagrindines platformos paslaugas teikianti įmonė nustato individualių verslo klientų skaičių remdamasi atitinkamų įmonių skaičiumi.

d. „Informacijos teikimas“

7. Įmonė, teikianti informaciją apie kiekvienos pagrindinės platformos paslaugos galutinių naudotojų ir verslo klientų skaičių, yra atsakinga už tai, kad būtų užtikrintas tos informacijos išsamumas ir tikslumas. Šiuo atžvilgiu:

a. įmonė yra atsakinga už duomenų apie atitinkamą pagrindinę platformos paslaugą pateikimą tokiu būdu, kad Komisijai teikiamoje informacijoje nepateiktų per mažo ir per didelio galutinių naudotojų ir verslo klientų skaičiaus (pavyzdžiui, kai naudotojai naudojasi pagrindinėmis platformos paslaugomis skirtingose platformose ar įrenginiuose). b. Įmonė yra atsakinga už tai, kad būtų pateikti tikslūs ir glausti paaiškinimai apie metodiką, naudotą Komisijai pateikiamai informacijai surinkti, ir apie riziką, kad gali būti suskaičiuota per mažai arba per daug galutinių naudotojų ir verslo klientų, gavusių atitinkamą pagrindinę platformos paslaugą, taip pat apie tai, kokie sprendimai priimti tokiai rizikai mažinti. c. įmonė pateikia Komisijai duomenis, gautus remiantis alternatyviu apskaičiavimo metodu, kai Komisijai kyla abejonių dėl pagrindinę (-es) platformos paslaugą (-as) teikiančios įmonės pateiktų duomenų tikslumo.

8. Galutinių naudotojų ir verslo klientų skaičiaus apskaičiavimo tikslais:

a. pagrindinę (-es) platformos paslaugą (-as) teikianti įmonė nenurodo pagrindinių platformos paslaugų, priklausančių tai pačiai pagrindinių platformos paslaugų kategorijai pagal 2 straipsnio 2 dalį, kaip atskirų daugiausia dėl to, kad jos teikiamos naudojant skirtingus domenų vardus – valstybės kodu žymimus aukščiausio lygio domenus (vkALD), bendrus aukščiausio lygio domenus (bALD) arba bet kokius geografinius žymenis; b. pagrindinę (-es) platformos paslaugą (-as) teikianti įmonė atskiromis pagrindinėmis platformos paslaugomis laiko tas pagrindines platformos paslaugas, kurias, nepaisant to, kad jos priklauso tai pačiai pagrindinių platformos paslaugų kategorijai pagal 2 straipsnio 2 dalį, šių įmonių galutiniai naudotojai arba verslo klientai (arba ir tie, ir tie) naudoja kitais tikslais, net jei jų galutiniai naudotojai ir verslo klientai gali būti tie patys; c. pagrindinę (-es) platformos paslaugą (-as) teikianti įmonė atskiromis pagrindinėmis platformos paslaugomis laiko tas paslaugas, kurias atitinkama įmonė siūlo integruotai, bet kurios i) nepriklauso tai pačiai pagrindinių platformos paslaugų kategorijai pagal 2 straipsnio 2 dalį arba ii) kurias, nepaisant to, kad jos priklauso tai pačiai pagrindinių platformos paslaugų kategorijai pagal 2 straipsnio 2 dalį, šių įmonių galutiniai naudotojai arba verslo klientai (arba ir tie, ir tie) naudoja kitais tikslais, net jei jų galutiniai naudotojai ir verslo klientai gali būti tie patys.

e. „Specialios apibrėžtys“